Document ID: 32012R0433

REGULAMENTUL DE PUNERE ÎN APLICARE (UE) NR. 433/2012 AL COMISIEI
din 23 mai 2012
de stabilire a normelor de aplicare a Regulamentului (UE) nr. 1236/2010 al Parlamentului European și al Consiliului de stabilire a unui sistem de control și de asigurare a respectării aplicabil în zona reglementată de Convenția privind viitoarea cooperare multilaterală pentru pescuit în Atlanticul de Nord-Est
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (UE) nr. 1236/2010 al Parlamentului European și al Consiliului din 15 decembrie 2010 de stabilire a unui sistem de control și de asigurare a respectării aplicabil în zona reglementată de Convenția privind viitoarea cooperare multilaterală pentru pescuit în Atlanticul de Nord-Est și de abrogare a Regulamentului (CE) nr. 2791/1999 al Consiliului (1), în special articolul 4 alineatul (5), articolul 5 alineatul (2), articolul 8 alineatul (4), articolul 9 alineatul (4), articolul 10 alineatul (3), articolul 11, articolul 12 alineatul (2), articolul 16 alineatul (2), articolul 18 alineatele (3) și (4), articolul 19, articolul 20 alineatul (9), articolul 24 alineatul (4), articolul 27 alineatul (1) și articolul 45 alineatul (2),
întrucât:
(1)
Regulamentul (UE) nr. 1236/2010 stabilește anumite măsuri de control pentru monitorizarea activităților de pescuit ale Uniunii în zona reglementată de Comisia pentru pescuitul în Atlanticul de Nord-Est (CPANE, North-East Atlantic Fisheries Commission NEAFC) și completează măsurile de control prevăzute de Regulamentul (CE) nr. 1224/2009 al Consiliului din 20 noiembrie 2009 de stabilire a unui sistem comunitar de control pentru asigurarea respectării normelor politicii comune în domeniul pescuitului, de modificare a Regulamentelor (CE) nr. 847/96, (CE) nr. 2371/2002, (CE) nr. 811/2004, (CE) nr. 768/2005, (CE) nr. 2115/2005, (CE) nr. 2166/2005, (CE) nr. 388/2006, (CE) nr. 509/2007, (CE) nr. 676/2007, (CE) nr. 1098/2007, (CE) nr. 1300/2008, (CE) nr. 1342/2008 și de abrogare a Regulamentelor (CEE) nr. 2847/93, (CE) nr. 1627/94 și (CE) nr. 1966/2006 (2). Este necesar să se stabilească norme detaliate de aplicare a Regulamentului (UE) nr. 1236/2010. Este necesar să se transpună în dreptul Uniunii anexele la mai multe recomandări prin care se instituie un sistem de control și de asigurare a respectării (denumit în continuare „sistemul”) aplicabil navelor de pescuit care operează în apele din zona reglementată de convenție, care sunt situate dincolo de apele care se află sub jurisdicția în materie de pescuit a părților contractante, adoptate de CPANE, care stabilesc formatul de comunicare a datelor și modele pentru anumite instrumente de inspecție.
(2)
Ținând cont de faptul că Regulamentul (UE) nr. 1236/2010 stabilește un nou sistem de control și de asigurare a respectării, Regulamentul (CE) nr. 1085/2000 al Comisiei din 15 mai 2000 privind stabilirea anumitor norme de punere în aplicare a măsurilor de control aplicabile în zona Convenției asupra viitoarei cooperări multilaterale în zonele de pescuit din Atlanticul de Nord-Est (3) trebuie abrogat și înlocuit cu prezentul regulament.
(3)
Măsurile prevăzute de prezentul regulament sunt conforme cu avizul Comitetului pentru pescuit și acvacultură,
ADOPTĂ PREZENTUL REGULAMENT:
CAPITOLUL I
DISPOZIȚII GENERALE
Articolul 1
Definiții
În sensul prezentului regulament, se aplică următoarele definiții:
(a)
„mesaj privind poziția” înseamnă raportul asupra poziției navei transmis automat de sistemul de monitorizare prin satelit al navei către centrul de monitorizare a pescuitului al statului membru de pavilion;
(b)
„raport de poziție” înseamnă raportul realizat de comandantul navei, după cum se prevede la articolul 25 din Regulamentul de punere în aplicare (CE) nr. 404/2011 al Comisiei (4);
(c)
„număr CFR” înseamnă numărul de identificare al navei din registrul comunitar al flotei, conform articolului 10 din Regulamentul (CE) nr. 26/2004 al Comisiei (5).
Articolul 2
Puncte de contact
(1) Statele membre trebuie să trimită, în variantă electronică, informațiile referitoare la punctele de contact, conform articolului 4 alineatele (3) și (4) din Regulamentul (UE) nr. 1236/2010, secretariatului CPANE și Agenției Europene pentru Controlul Pescuitului („agenția”).
(2) Statele membre publică informațiile menționate la alineatul (1) pe partea securizată a site-ului internet propriu prevăzut de articolele 114 și 116 din Regulamentul (UE) nr. 1224/2009.
CAPITOLUL II
MĂSURI DE MONITORIZARE
Articolul 3
Participarea Uniunii
(1) Lista menționată la articolul 5 alineatul (1) din Regulamentul (UE) nr. 1236/2010 include navele autorizate să pescuiască una sau mai multe resurse reglementate, pe specii.
Dacă este cazul, lista face referire la numărul CFR atribuit fiecărei nave.
(2) Statele membre informează de îndată Comisia, prin transmitere computerizată, în privința navelor ale căror autorizații de pescuit în zona de reglementare au fost retrase sau suspendate.
Articolul 4
Înregistrarea capturilor
(1) Pe lângă informațiile prevăzute la articolul 14 din Regulamentul (CE) nr. 1224/2009, jurnalul de pescuit menționat la articolul 8 din Regulamentul (UE) nr. 1236/2010 conține informațiile prevăzute în partea A din anexa I la prezentul regulament.
(2) Registrul de producție menționat la articolul 8 alineatele (2) și (3) din Regulamentul (UE) nr. 1236/2010 trebuie să corespundă părții B din anexa I.
(3) Planul de arimare menționat la articolul 8 alineatele (2) și (3) trebuie să corespundă părții C din anexa I.
(4) Codul care trebuie utilizat pentru fiecare specie este codul stabilit de Organizația Națiunilor Unite pentru Alimentație și Agricultură (FAO), conform prevederilor anexei II.
Articolul 5
Raportarea capturilor din resurse reglementate și a poziției
Statele membre utilizează formatul și specificațiile prevăzute în anexa III pentru transmiterea rapoartelor secretariatului CPANE, în temeiul articolelor 9 și 11 din Regulamentul (UE) nr. 1236/2010.
Articolul 6
Raportarea globală a capturilor
Statele membre transmit în format XML datele prevăzute la articolul 10 alineatele (1) și (2) din Regulamentul (UE) nr. 1236/2010.
CAPITOLUL III
INSPECȚII
Articolul 7
Organismul desemnat
Agenția este desemnată:
(a)
să coordoneze activitățile de supraveghere și de inspecție menționate la articolul 17 alineatul (1) din Regulamentul (UE) nr. 1236/2010;
(b)
să primească, să transmită și să redirecționeze notificările menționate la articolul 18 alineatul (2), articolul 19 alineatul (1) și articolul 20 alineatul (9) din Regulamentul (UE) nr. 1236/2010;
(c)
să țină registrul menționat la articolul 18 alineatul (4) din Regulamentul (UE) nr. 1236/2010.
Articolul 8
Identificarea inspectorilor și a mijloacelor de inspecție
(1) Actul de identitate special menționat la articolul 16 alineatul (2) din Regulamentul (UE) nr. 1236/2010 trebuie să respecte modelul prevăzut în partea A din anexa IV.
(2) Semnalul special de inspecție menționat la articolul 18 alineatul (3) din Regulamentul (UE) nr. 1236/2010 trebuie să respecte modelul prevăzut în partea B din anexa IV.
Articolul 9
Activități de inspecție
Statele membre transmit agenției, conform formularului prezentat în anexa V, informațiile referitoare la data și ora de începere și de încheiere a activităților navelor și aeronavelor de inspecție menționate la articolul 18 alineatul (4) din Regulamentul (UE) nr. 1236/2010.
Articolul 10
Procedura de supraveghere
(1) Rapoartele de observare menționate la articolul 19 alineatul (1) din Regulamentul (UE) nr. 1236/2010 se transmit utilizând formularul prevăzut în partea A din anexa VI.
(2) Rapoartele de supraveghere menționate la articolul 19 alineatul (2) din Regulamentul (UE) nr. 1236/2010 se redactează utilizând formularul prevăzut în partea B din anexa VI.
Articolul 11
Rapoarte de inspecție
Rapoartele de inspecție menționate la articolul 20 alineatul (9) din Regulamentul (UE) nr. 1236/2010 se redactează în conformitate cu formularul prevăzut la anexa VII.
CAPITOLUL IV
CONTROLUL EFECTUAT DE STATUL PORTULUI
Articolul 12
Notificarea prealabilă de intrare în port
Notificarea prealabilă menționată la articolul 24 din Regulamentul (UE) nr. 1236/2010 se realizează prin intermediul formularului pentru controlul efectuat de statul portului (PSC) prevăzut în anexa VIII, iar partea A se completează după cum urmează:
(a)
formularul PSC 1 se utilizează atunci când nava își debarcă propriile capturi;
(b)
formularul PSC 2 se utilizează atunci când nava este implicată în operațiuni de transbordare. În astfel de cazuri se utilizează un formular separat pentru fiecare navă donatoare.
Articolul 13
Prelucrarea notificării prealabile
Pentru returnarea unei copii a notificării prealabile în conformitate cu articolul 25 din Regulamentul (UE) nr. 1236/2010, statul membru de pavilion utilizează formularul PSC prevăzut în anexa VIII, în care partea B se completează corespunzător.
Articolul 14
Rapoarte de inspecție în port
Rapoartele de inspecție prevăzute la articolul 27 din Regulamentul (UE) nr. 1236/2010 se întocmesc conform formularului prevăzut în anexa IX și se transmit secretariatului CPANE, cu o copie către Comisie.
CAPITOLUL V
ÎNCĂLCĂRI
Articolul 15
Organismul desemnat
Agenția este desemnată să primească, să transmită și să redirecționeze informațiile menționate la articolele 29, 30, 32, 33, 34, 36 și 43 din Regulamentul (UE) nr. 1236/2010.
CAPITOLUL VI
DATE
SECȚIUNEA 1
Comunicarea datelor
Articolul 16
Comunicarea către secretariatul CPANE
Formatele și protocoalele pentru schimburile de date menționate la articolul 12 alineatul (2) din Regulamentul (UE) nr. 1236/2010, care se utilizează pentru transmiterea rapoartelor și informațiilor către secretariatul CPANE, respectă normele stabilite în anexa X; codurile corespunzătoare care trebuie utilizate în comunicarea cu secretariatul CPANE sunt prevăzute în anexa XI.
SECȚIUNEA 2
Securitatea și confidențialitatea datelor
Articolul 17
Dispoziții comune privind securitatea și confidențialitatea datelor
(1) Prezenta secțiune stabilește normele privind confidențialitatea pentru punerea în aplicare a articolului 45 din Regulamentul (UE) nr. 1236/2010. Ea se aplică pentru toate rapoartele și mesajele electronice transmise conform dispozițiilor prezentului regulament, cu excepția raportării globale a capturilor menționată la articolul 6 din prezentul regulament.
(2) Fiecare stat membru asigură, dacă este cazul, la cererea secretariatului CPANE, rectificarea sau ștergerea rapoartelor sau a mesajelor electronice a căror prelucrare nu respectă Regulamentul (UE) nr. 1236/2010 și prezentul regulament.
(3) Rapoartele și mesajele electronice sunt utilizate doar în scopurile prevăzute de sistemul stabilit prin Regulamentul (UE) nr. 1236/2010.
Articolul 18
Date rezultate în urma inspecțiilor
(1) Statele membre care desfășoară inspecții pot păstra și arhiva rapoartele și mesajele electronice transmise de secretariatul CPANE în termen de 24 de ore de la ieșirea, fără revenire ulterioară, din zona de reglementare a navelor la care se referă datele. Se consideră că ieșirea a avut loc după șase ore de la comunicarea intenției de a părăsi zona de reglementare.
(2) Statele membre care desfășoară inspecții garantează securitatea prelucrării rapoartelor și a mesajelor electronice în cadrul sistemelor lor informatice, în special atunci când prelucrarea presupune transmiterea printr-o rețea.
(3) Statele membre adoptă măsurile tehnice și organizatorice care se impun pentru a proteja rapoartele și mesajele electronice împotriva distrugerilor accidentale sau ilicite, a pierderilor accidentale, a alterării, a difuzării sau a consultării neautorizate și împotriva oricărei forme de prelucrare neadecvate.
(4) Statele membre care desfășoară inspecții asigură disponibilitatea rapoartelor și a mesajelor în scopuri legate de inspecție și exclusiv pentru inspectorii desemnați în cadrul sistemului stabilit prin Regulamentul (UE) nr. 1236/2010.
Articolul 19
Sisteme de prelucrare a datelor
(1) Sistemele de prelucrare a datelor utilizate de statele membre, de Comisie și de agenție respectă cerințele minime de securitate descrise în partea A din anexa XII.
(2) Statele membre respectă criteriile prevăzute în partea B din anexa XII pentru sistemul lor informatic principal.
(3) Se utilizează protocolul https pentru comunicarea datelor care fac obiectul sistemului prevăzut de Regulamentul (UE) nr. 1236/2010. Atunci când aceste date sunt comunicate, se aplică protocoale adecvate de codificare pentru a se asigura confidențialitatea și autenticitatea datelor.
(4) Limitarea accesului la date se asigură printr-un mecanism flexibil de identificare a utilizatorului și de acces cu parolă. Fiecare utilizator are acces numai la datele care îi sunt necesare în munca sa.
(5) Standardele tehnice pentru schimbul electronic de date între statele membre, Comisie și agenție se pot stabili prin consultarea cu statele membre, Comisia și agenția.
CAPITOLUL VII
DISPOZIȚII FINALE
Articolul 20
Abrogare
Regulamentul (CE) nr. 1085/2000 se abrogă.
Articolul 21
Intrare în vigoare
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 mai 2012.

Labels: 12
13
5
6